གཏམ་བཤད་སྐབས་ཀེའུ་ཚོང་ཡུས་ཀྱིས།རྒྱུད་གཅིག་ལམ་གཅིག་གི་གལ་གནད་དང་དེས་རྒྱ་ནག་ཇི་ལྟར་འཕེལ་རྒྱས་ཀྱི་ཕྱོགས་སུ་སྐྱོད་བཞིན་ཡོད་སྐོར་དང་།ཐའེ་ཝན་དང་བོད་མི་ཁ་བྲལ་བས་རང་བཙན་འཐབ་རྩོད་བྱེད་བཞིན་ཡོད་ལུགས།དེ་བཞིན་སི་ཝེ་ཌན་དང་རྒྱ་ནག་བར་གྲོས་མོལ་གྱིས་མཉམ་འབྲེལ་བྱེད་རྒྱུ་གལ་ཆེན་ཡིན་སྐོར་སོགས་བཤད་ཡོད་འདུགདྲི་བ་དྲིས་ལན་སྐབས་སི་ཝེ་ཌན་བོད་རིགས་སྤྱི་མཐུན་ཚོགས་པའི་ཚོགས་གཙོ་འཇམ་དབྱངས་ཆོས་སྒྲོན་ལགས་ཀྱིས།ཀེའུ་ཡིས་གྲོས་མོལ་ཧ་ཅང་གལ་ཆེན་ཡིན་སྐོར་བརྗོད་པ་བཞིན་བོད་མི་ཚོའི་མངོན་འདོད་ནི་གཉིས་སྨན་དབུ་མའི་ལམ་གྱི་ཐོག་ནས་ཆེས་མཐོའི་རང་སྲིད་རང་སྐྱོང་འཐོབ་རྒྱུ་དེ་ཡིན་ཡང་།རྒྱ་ནག་གཞུང་གིས་བོད་རྒྱ་གཉིས་བར་གྲོས་མོལ་གནང་གི་མེད་པའི་རྒྱུ་མཚན་ཅི་ཡིན་དྲིས་པར་ཀེའུ་ཚོང་ཡུའུ་ཡིས།ལོ་བཅུ་ཙམ་སྔོན་ལ་རྒྱ་གཞུང་གིས་བོད་མི་དང་བཙན་བྱོལ་བོད་གཞུང་ཟེར་བ་དེའི་སྐུ་ཚབ་མགྲོན་འབོད་ཀྱིས་གྲོས་མོལ་བྱས་པ་རེད།འོན་ཀྱང་གོང་དུ་ངས་བཤད་པ་བཞིན་ངེས་པར་དུ་སྔོན་འགྲོའི་ཆ་རྐྱེན་ཞིག་དགོས་རེད།དེ་ནི་ཏཱ་ལའི་རུ་ཚོགས་ཀྱི་རང་བཙན་འདོར་དགོས་པ་རེད་ལ།རྒྱ་ནག་དབུས་གཞུང་གི་མགོ་འཁྲིད་ལ་ངོས་ལེན་བྱེད་དགོས་པ་རེད།ད་སྔ་བར་དུ་ང་སྒེར་གྱི་ངོས་ནས་ཏཱ་ལའི་རུ་ཚོགས་ཕྱོགས་ནས་རང་བཙན་དོར་བ་དང་དབུས་གཞུང་གི་མགོ་འཁྲིད་དང་ལེན་བྱས་པ་གོ་མ་བྱུང་།ཏཱ་ལའི་རུ་ཚོགས་ཕྱོགས་ནས་རྟག་ཏུ་བོད་དང་རྒྱ་ནག་གི་གནད་དོན་གྱི་འབྲེལ་བ་ཟེར་གྱི་འདུག་པས་ངས་དེར་ངོས་འཛིན་བྱེད་ཀྱི་མེད།དོན་དངོས་ནི་རྒྱ་ནག་དབུས་གཞུང་དང་ཏཱ་ལའི་རུ་ཚོགས་བར་གྱི་གནད་དོན་ཞིག་རེད།བོད་དང་རྒྱ་ནག་གཉིས་འདྲ་མཉམ་གྱི་གཞི་གཅིག་ལ་འཇོག་ཐབས་ཡོད་པ་མ་རེད།ཅེས་བརྗོད་འདུག